So lyk Thato se kostuum vir Mej. Supranasionaal | Netwerk24
Deur Ané van Zyl 05 Augustus 2021 22:47
Shudu Musida, Mej. SA (wat later aan die Mej. Wêreld-kompetisie gaan deelneem), en Natasha Joubert, Mej. Heelal SA (wat die tweede prinses in die Mej. SA-kompetisie was), het haar by die lughawe gegroet voordat sy haar plek in die sakeklas ingeneem het.
Die Mej. SA-organisasie het Donderdagoggend onthul hoe die nasionale kostuum lyk wat sy in die kompetisie gaan dra. Dit is 'n swart-en-blou skepping wat aan 'n superheld-kostuum herinner en dit bevat elemente wat na Mosehle se Sotho-kultuur verwys.
Dr. Thato Thelma Mosehle met die Suid-Afrikaanse vlag op die O.R. Tambo-lughawe. Foto: Facebook/Mej. SA
Die kostuum beeld Mosehle as 'n Afrika-vegterprinses uit.
"Die Mej. Supranasionaal-organisasie het 'n nasionale uitrusting aangevra wat 'n persoonlike betekenis vir die deelnemer het," sê Werner Wessels, kreatiewe direkteur van die Mej. SA-organisasie.
"Aangesien Thato 'n dokter is en Covid-19 help beveg, wou ons wys dat sy nie net haarself nie, maar ook al haar kollegas as vegters beskou. Ons wou ook iets persoonliks uit haar kultuur insluit, daarom het ons 'n seanamarena, 'n tradisionele Sotho-kombers, geïnkorporeer."
Wessels sê die kombers simboliseer die warmte en trots wat sy vir haar mense voel.
"Ons is so trots om 'n uitrusting ten toon te stel wat werklik verteenwoordigend van ons land is."
Haar nasionale uitrusting is deur Sello Medupe, eienaar van Scalo Designer, ontwerp.
"Ek is mal oor al my uitrustings. Al die talentvolle Suid-Afrikaanse ontwerpers wat my uitrustings gemaak het, het 'n manier gevind om my ongelooflik spesiaal te laat voel," sê Mosehle.
Dr. Thato Mosehle wys haar nasionale kostuum. Dit beeld haar uit as 'n vegterprinses ('n verwysing na haar werk as dokter) en die seanamarena, die tradisionele Sotho-kombers, verwys na haar kultuur. Foto: Willem Botha
Sy sal vir die volgende twee weke Pole verken en met ander lande se verteenwoordigers meeding in verskeie uitdunrondes.
"Suid-Afrika, ek is gereed!" het sy van die O.R. Tambo-lughawe af op Instagram geskryf.
"Ek is so geëerd en opgewonde om julle te verteenwoordig en ek belowe om my absolute bes te doen. Hierdie oomblik is groter as ek, groter as enige individu en ek is ewig dankbaar dat ek gekies is vir hierdie reis! Ek bedank julle uit die diepte van my hart vir jul volgehoue ondersteuning! Kom ons gaan maak geskiedenis."
Mosehle neem deel aan die 12de Mej. Supranasionaal-kompetisie, wat in Nowy Sacz, Pole, gehou word. Die kroningsaand is op 21 Augustus.
Sy is die eerste persoon wat onder die amptelike vaandel van die Mej. SA-organisasie aan die kompetisie deelneem. Suid-Afrika is al voorheen op die kompetisie verteenwoordig, maar het nog nooit die topvyf gehaal nie.